वाराणसी. हिंदू समाज में मान्यता रही है कि विधवा महिलाएं रंगों का त्योहार होली नहीं मना सकती हैं। इन मिथकों को तोड़ते हुए शुक्रवार को सैकड़ों विधवाएं गंगा किनारे अस्सी घाट पहुंचीं। वहां उन्होंने साध्वियों और संतों के साथ फूल और गुलाल की होली खेली। इस समारोह को सुलभ इंटरनेशनल संस्था ने आयोजित किया था। वृंदावन की विधवाओं की बदहाल हालत पर सुप्रीम कोर्ट की नाराजगी के बाद संस्था करीब एक हजार विधवाओं की देखभाल कर रहा है।

सुलभ इंटरनेशनल संस्था की मदद से अस्सी घाट पर 100 से ऊपर विधवाओं ने जमकर होली खेली। विधवाओं के उत्थान के लिए काम कर रही संस्था इस कार्यक्रम के जरिए समाज को संदेश देना चाहती है कि 21वीं सदी में लोग रूढ़िवादिता से ऊपर उठ चुके हैं। इस कार्यक्रम में पांच आश्रमों बिरला विडो होम, नेपाली आश्रम, दुर्गाकुंड आश्रम और सारनाथ के दो आश्रमों की विधवाओं ने हिस्सा लिया। इन सभी आश्रमों की विधवाओं की देखभाल और जरूरतों का सुलभ इंटरनेशनल ख्याल रखता है।

समाज रखता है रंगों से दूर

संस्था के प्रमुख बिंदेश्वरी पाठक ने बताया कि समाज इन विधवाओं को रंगों से दूर रखता है। संस्था के लोगों ने दो साल पहले वृंदावन में विधवाओं के साथ होली खेलकर इस मिथक को तोड़ा था। उन्होंने बताया कि काशी धार्मिक नगरी है। यहां काफी विधवाएं मोक्ष प्राप्ति के लिए वास करती हैं। इसीलिए इस बार काशी को चुना गया है।

पांच विधवा आश्रमों की महिलाएं हुईं शामिल

बिंदेश्वरी पाठक ने बताया कि कार्यक्रम में पांच विधवा आश्रमों की महिलाएं थीं। होली खेलने से पहले इन लोगों ने नाव से गंगा में सैर किया। पाड़िनी कन्या की छात्राओं ने अस्सी घाट पर इनका स्वागत किया। इसके बाद शंखनाद के साथ मंगलाचरण का पाठ हुआ। इस कार्यक्रम में स्थानीय लोगों ने भी बढ़-चढ़ कर हिस्सा लिया।

वर्षों बाद खेली होली

विधवा नीमा मां ने बताया कि उन्हें वर्षों बाद होली खेलने को मिला। पति की मौत के बाद जीवन का रंग ही समाप्त हो गया था। परिवार को दुख न हो इसलिए काशी विधवा आश्रम चली आईं। उन्होंने बताया कि विधवाओं को भी जीने का पूरा हक है। आज मौका मिला तो सभी लोगों ने जमकर अबीर-गुलाल से होली खेला। वहीं, वीरा मां ने बताया कि समाज ने विधवाओं का पहनावा सफेद साड़ी तय किया है। उन्हें त्यौहारों से वंचित किया जाता है। इस मिथक को तोड़ना चाहिए।

आगे देखिए कार्यक्रम का वीडियो और फोटोज...